b"\n_START_ARTICLE_\nCasa al carrer Bernat Vilar, 21\n_START_SECTION_\nDescripci\xc3\xb3\n_START_PARAGRAPH_\nLa casa era de forma irregular seguint la forma del xamfr\xc3\xa0, entre la pla\xc3\xa7a Balmes i el carrer Bernat Vilar, amb teulades a diferents nivells i cobertes amb teules planes. Els amplis voladissos se sostenen amb bigues de fusta. Els careners tenen uns acabaments de terracota vermella en forma de caps de monstre i unes boles. Disposava de planta, pis i golfes. Les obertures eren de punt rod\xc3\xb3 i carrades, les del primer pis amb guardapols sostinguts per m\xc3\xa8nsules, molts sortits en estuc. A la fa\xc3\xa7ana de ponent, donant sobre el jard\xc3\xad, hi havia una galeria coberta. El jard\xc3\xad es tancava amb una bonica reixa decorada amb motius florals que es repeteixen a les obertures.\n_START_SECTION_\nHist\xc3\xb2ria\n_START_PARAGRAPH_\nA finals del segle XIX s'urbanitza el passeig d'en Blay i poc despr\xc3\xa9s el Firalet. A principi del segle XX s'edific\xc3\xa0 en els terrenys compresos entre el Firalet i la carretera de Sant Joan de les Abadesses. La urbanitzaci\xc3\xb3 d'aquest sector rebr\xc3\xa0 un fort impuls despr\xc3\xa9s de la guerra civil. Es concep com un eixample, amb carrers radio-c\xc3\xa8ntrics que desemboquen a la pla\xc3\xa7a Balmes."